Suomessa tuotantoketjuissa salmonellaan on täysi nollatoleranssi, jonka takia emakot täytyy hävittää.

Yhdessä Suomen suurimassa emakkosikalassa on todettu salmonellatartunta. Maaseudun Tulevaisuuden tietojen mukaan tartunnan vuoksi on hävitettävä 2000 emakkoa porsaineen.

Kyseessä on Atria-ketjun porsastuotantosikala

Maaseudun Tulevaisuuden tietojen mukaan vahingot olisivat mittavat myös Atrialle, mutta Atrian eläinlääkärin mukaan väite ei pidä paikkaansa ja taloudelliset vahingot arvioidaan koko ketjun tasolla vähäisiksi.

Atrian mukaan ei ole mahdollista, että salmonellaa olisi päätynyt valmiisiin tuotteisiin, sillä tartunta huomattiin jo omavalvontanäytteissä jo ennen varsinaista tuotantoprosessia. Kuvituskuva. AOP

Yhdessä Suomen suurimassa emakkosikalassa on todettu salmonellatartunta. Kyseessä on Atria-ketjun porsastuotantosikala.

Tiedon vahvistaa Iltalehdelle Atrian sikaketjun eläinlääkäri Taneli Tirkkonen.

Tirkkonen ei voi kuitenkaan luottamuksellisista syistä kommentoi yksityiskohtaisemmin tilaa koskevia tietoja Atrian ja tuottajien välisen sopimuksen takia.

- Ne ovat luottamuksellisia asioita meidän ja tuottajan välillä.

Maaseudun Tulevaisuuden mukaan Salmonellaa on löydetty kaikista tilan tuotantorakennuksista, eikä yhdenkään osaston eristäminen ole käytännössä mahdollista. Tämän takia kaikki tilan 2000 emakkoa porsaineen on hävitettävä.

Tirkkonen ei ota tässä tapauksessa kantaa hävitettävien sikojen määrään, mutta kertoo, että hävittäminen on yleinen käytäntö siinä tapauksessa, kun tilalla ilmenee salmonellatartunta. Hänen mukaansa Suomessa on täysi nollatoleranssi salmonellaan.

- Suomessa ei saa olla mitään riskejä, että tällaisia tuotantoriskejä olisi. Tämän takia ne eivät päädy teuraaksi, vaan on hävitettävä. Se on vaikea ymmärtää sellaiselle, joka ei asian kanssa ole tekemissä jatkuvasti, että todellisuus todella on niin karu. Suomessa arvostetaan tätä asiaa niin korkealle kansanterveyden tasolla, että salmonellariskejä ei saa olla elintarvikkeissa ollenkaan. Silloin se johtaa siihen, että silloin kun niitä on, niin niitä ei saa päästää edes tehtaalle asti, Tirkkonen selittää.

Vahinkojen koosta epäselvyyttä

Maaseudun Tulevaisuuden mukaan kyseinen tila tuottaa vuodessa 60 000 porsasta Atrian tuotantoketjun lihasikaloihin. Tilan toimittamat porsaat tuottavat Atrialle yli viiden miljoonan kilon teurasmäärän. Atrian viime vuonna teurastamasta 75 miljoonasta kilosta määrä vastaa yli seitsemää prosenttia.

Tirkkosen mukaan Maaseudun Tulevaisuuden arvio vahinkojen suuruudesta ei pidä paikkaansa.

- Meillä on ketjussa mahdollisuuksia säätää tuotantoa monessa eri kohtaa. Näin ollen niitä merkittäviä taloudellisia vahinkoja ei juurikaan tule. Niitä pystyy korjaamaan ja säätämään monella eri tavalla. Meillä on se näkemys edelleen, että mahdolliset vauriot saadaan paikattua.

Tirkkosen mukaan ei ole mahdollista, että salmonellaa olisi päätynyt valmiisiin tuotteisiin, sillä tartunta huomattiin jo omavalvontanäytteissä jo ennen varsinaista tuotantoprosessia.

- Meillä näitä Suomessa verrattain harvoin löytyy tiloilta salmonellaa ja tuotteista ei juuri koskaan.

Asiasta uutisoi ensimmäisenä Maaseudun Tulevaisuus.